A Bizottság 2004/78/EK irányelve

(2004. április 29.)

a gépjárművek és pótkocsijaik fűtéséről szóló 2001/56/EK európai parlamenti és tanácsi irányelvnek és a 70/156/EGK tanácsi irányelvnek a műszaki fejlődéshez történő hozzáigazításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [1], és különösen annak 13. cikke (2) bekezdésére,

tekintettel a gépjárművek és pótkocsijaik fűtéséről szóló, 2001. szeptember 27-i 2001/56/EK európai parlamenti és tanácsi irányelvre [2], és különösen annak 5. cikkére,

mivel:

(1) A 2001/56/EK irányelv a 70/156/EGK tanácsi irányelv által bevezetett EK-típusjóváhagyási eljárás egyedi irányelveinek egyike. A 2001/56/EK irányelv meghatározza az égéshő felhasználásával működő fűtőberendezésekkel ellátott járművek, valamint az égéshő felhasználásával működő fűtőberendezések, mint alkatrészek típusjóváhagyására vonatkozó követelményeket.

(2) A 2001/56/EK irányelv 5. cikkének megfelelően a Bizottságnak meg kell vizsgálnia a PB-gáztüzelésű fűtőberendezések további biztonsági követelményeit.

(3) Mindezidáig a PB-gázzal működő fűtőrendszerekre a tagállamok egyedi, nemzeti követelményeket alkalmaztak. A PB-gázzal működő készülékekre és fűtőrendszerekre vonatkozó műszaki előírások összehangolása céljából a gépjárművek és pótkocsijaik típus-jóváhagyási rendszerének keretében két, időközben már rendelkezésre álló európai szabványt kell alkalmazni. A műszaki fejlődésre figyelemmel szükségesnek tűnik e két EN-szabvány és a 67. számú ENSZ–EGB–előírás főbb elemeinek a 2001/56 irányelvbe történő átvétele.

(4) A 2001/56/EK irányelvet ennek megfelelően módosítani kell; különösen, az egyértelműség érdekében, a VIII. mellékletet kell újjal felváltani.

(5) A különleges rendeltetésű járművek, különösen a PB-gázzal működő fűtőrendszerrel gyakran felszerelt, lakóautók és lakópótkocsik fűtőrendszereire vonatkozó kivételek a PB-gázzal működő fűtőrendszerekre vonatkozó követelmények bevezetésével többé nem szükségesek. Következésképpen valamennyi járműre, beleértve a 70/156/EK irányelv XI. mellékletében említett különleges rendeltetésű járműveket is, a 2001/56/EK irányelvben foglalt harmonizált biztonsági követelményeket kell alkalmazni.

(6) A 70/156/EK irányelvet megfelelően módosítani kell.

(7) Az ezen irányelvben meghatározott intézkedések összhangban vannak a 70/156/EK irányelv 13. cikkének megfelelően létrehozott, a műszaki fejlődéshez történő hozzáigazítással foglalkozó bizottság véleményével,

ELFOGADTA EZT AZ IRÁNYELVET:

1. cikk

A 2001/56/EK irányelv módosítása

A 2001/56/EK irányelv a következőképpen módosul:

1. Az I. és II. melléklet ezen irányelv I. melléklete A. részének megfelelően módosul.

2. A VIII. melléklet helyébe az ezen irányelv I. mellékletének B. részében meghatározott szöveg lép.

2. cikk

A 70/156/EK irányelv módosítása

A 70/156/EK irányelv ezen irányelv II. mellékletének megfelelően módosul.

3. cikk

Átmeneti rendelkezések

(1) 2004. október 1-jétől a tagállamok a PB-gázzal működő fűtőrendszerrel felszerelt új járműtípusok tekintetében a fűtőrendszerre vonatkozó indokok alapján:

a) nem tagadhatják meg az EK-típusjóváhagyás vagy a nemzeti típusjóváhagyás megadását, illetve

b) nem tilthatják meg azok nyilvántartásba vételét, értékesítését vagy forgalomba helyezését, ha a fűtőrendszer megfelel az ezen irányelvvel módosított 2001/56/EK irányelv I., II., és IV-VIII. mellékletében foglalt követelményeknek.

(2) 2004. október 1-jétől a tagállamok az új típusú, PB-gáztüzelésű fűtőberendezésre, mint alkatészre, ha az megfelel az ezen irányelvvel módosított 2001/56/EK irányelv I., II., és IV-VIII. mellékletében foglalt követelményeknek:

a) nem tagadhatják meg az EK-típusjóváhagyás vagy a nemzeti típusjóváhagyás megadását, illetve

b) nem tilthatják meg annak értékesítését vagy forgalomba helyezését.

(3) 2006. január 1-jétől a tagállamok megtagadják az EK-típusjóváhagyás vagy a nemzeti típusjóváhagyás megadását azon PB-gázzal működő fűtőrendszerrel felszerelt járműtípusra és PB-gáztüzelésű fűtőberendezés-típusra, mint alkatrészre, amely nem felel az ezen irányelvvel módosított 2001/56/EK irányelv I., II., és IV-VIII. mellékletében foglalt követelményeknek

(4) 2007. január 1-jétől a tagállamok azon PB-gázzal működő fűtőrendszerrel felszerelt járműtípusok tekintetében, amelyek nem felelnek meg az ezen irányelvvel módosított 2001/56/EK irányelv I., II., és IV-VIII. mellékletében foglalt követelményeknek, a fűtőrendszerre vonatkozó indokok alapján:

- az új járművekhez a 70/156/EGK irányelv rendelkezéseivel összhangban kiállított megfelelőségi bizonyítványokat az említett irányelv 7. cikke (1) bekezdésének alkalmazásában nem tekintik többé érvényesnek, és

- megtagadhatják az új járművek nyilvántartásba vételét, értékesítését és forgalomba helyezését.

(5) 2007. január 1-jétől az ezen irányelvvel módosított 2001/56/EK I., II., és IV-VIII. mellékletének a PB-gáztüzelésű fűtőberendezésekre, mint alkatrészekre vonatkozó követelményeit kell alkalmazni a 70/156/EGK irányelv 7. cikke (2) bekezdésének céljából.

4. cikk

Átültetés

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2004. szeptember 30. előtt megfeleljenek. Haladéktalanul közlik a Bizottsággal e rendelkezések szövegét, valamint az e rendelkezések és ezen irányelv közötti megfelelőségi táblázatot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

5. cikk

Hatálybalépés

Ez az irányelv az Európai Unió Hivatalos Lapjában való kihirdetését követő 20. napon lép hatályba.

11. cikk

Címzettek

Ennek az irányelvnek a tagállamok a címzettjei.

Kelt Brüsszelben, 2004. április 29-én

a Bizottság részéről

Erkki Liikanen

a Biztottság tagja

[1] HL L 42., 1970.2.23., 1. o. A legutóbb a 2004/3/EK európai parlamenti és tanácsi irányelvvel (HL L 49. 2004.2.19., 36. o.) módosított irányelv.

[2] HL L 292., 2001.11.9., 21. o. A 2003-as csatlakozási okmánnyal módosított irányelv.

--------------------------------------------------

MELLÉKLETEK

I. MELLÉKLET

A 2001/56/EK IRÁNYELV MÓDOSÍTÁSAI

A. rész

1. Az I. melléklet a következőképpen módosul:

a) Az 1. függelék a következő új 9.10.5.3. és 9.10.5.3.1. ponttal egészül ki:

"9.10.5.3. A járműtípus rövid leírása tekintettel az égéshő felhasználásával működő fűtőrendszerre és az automata vezérlésre: …

9.10.5.3.1. Az égéshő felhasználásával működő fűtőberendezés, a légszívó rendszer, a kipufogórendszer, a tüzelőanyag-tartály, a tüzelőanyag-ellátó rendszer (beleértve a szelepeket) és az elektromos csatlakozások elrendezési rajza, amely mutatja ezek helyét a járműben."

A 9.10.5.3. pont számozása 9.10.5.4. pontra változik.

b) A 2. függelék a következő új 1.2.1. és 1.2.2. ponttal egészül ki

"1.1. Gyártmány és típus: …

1.2.2. Alkatrész-típusjóváhagyási szám, adott esetben: …"

c) A 3. függelék 1.2. pontja helyébe a következő szöveg lép:

"1.2. Az égéshő felhasználásával működő fűtőberendezés és alkatrészei részletes leírása, elrendezési rajza és felszerelésének leírása."

d) Az 5. függelék 1.1.2. pontjában a "78/548/EGK irányelv" helyébe a "2001/56/EK irányelv" lép.

2. A II. melléklet 3.2.1. pontja a következőképpen módosul:

a) A táblázatban a "gáz-halmazállapotú tüzelőanyaggal működő fűtőrendszer" sorban a "lásd a 2. és 3. megjegyzést" utalás helyébe a "lásd a 3. megjegyzést" utalás lép.

b) A 2. megjegyzést el kell hagyni.

B. RÉSZ

A VIII. melléklet helyébe a következő szöveg lép:

VIII. MELLÉKLET

A PB-GÁZTÜZELÉSŰ FŰTŐBERENDEZÉSEKRE ÉS A PB-GÁZZAL MŰKÖDŐ FŰTŐRENDSZEREKRE VONATKOZÓ BIZTONSÁGI KÖVETELMÉNYEK

1. PB-GÁZZAL MŰKÖDŐ FŰTŐRENDSZEREK KÖZÚTI HASZNÁLATRA

1.1. Amennyiben a gépjárműbe szerelt PB-gázzal működő fűtőberendezés akkor is használható, ha a jármű mozgásban van, a PB-gáztüzelésű fűtőberendezésnek és ellátórendszerének meg kell felelnie a következő követelményeknek:

1.1.1. A PB-gáztüzelésű fűtőberendezésnek meg kell felelnie az EN 624:2000 [1], Cseppfolyósított szénhidrogéngázzal üzemelő készülékek előírásai. Járművekbe és hajókba építhető, cseppfolyósított szénhidrogéngázzal üzemelő, zárt égésterű helyiségfűtő berendezések című harmonizált szabvány követelményeinek.

[2]

1.1.3. A PB-gázüzemű fűtőrendszer gáz-halmazállapotú PB-gázzal érintkező alkatrészeinek meg kell felelnie az EN 1949:2002, Cseppfolyósított szénhidrogéngázzal üzemelő gázberendezések emberi tartózkodás céljára szolgáló szabadidő-lakójárművekbe és egyéb közúti járművekbe való beszerelési előírásai című harmonizált szabvány [3] követelményeinek.

1.1.4. A PB-gázellátó rendszert úgy kell megtervezni, hogy az a felszerelt PB-gáztüzelésű fűtőberendezés számára a PB-gázt a szükséges nyomáson és megfelelő halmazállapotban adagolja. A tartósan felszerelt PB-gáztartályból a PB-gáz gáz- és folyékony halmazállapotban is kivezethető.

1.1.5. A tartósan felszerelt PB-gáztartálynak a fűtőberendezés ellátására szolgáló folyadékkivezető nyílására fel kell szerelni a 67. számú ENSZ–EGB–előírás 17.6.1.1. bekezdésének megfelelően egy távirányítású tápszelepet túlfolyó szeleppel. A túlfolyó szeleppel ellátott távirányítású tápszelepet oly módon kell vezérelni, hogy a motor leállását követő 5 másodpercen belül automatikusan záródjon, a gyújtáskapcsoló állásától függetlenül. Ha öt másodpercen belül a fűtőrendszert vagy a PB-gázellátó rendszert aktiválják, a fűtőrendszer üzemben maradhat. A fűtést bármikor újra lehet indítani.

1.1.6. Amennyiben a PB-gázellátás a tartósan felszerelt PB-gáztartályból vagy külön hordozható PB-gázpalackból gázhalmazállapotban történik, meg kell tenni a megfelelő intézkedéseket annak biztosítására, hogy

1.1.6.1. a nyomásszabályozóba, illetve a PB-gáztüzelésű fűtőberendezésbe ne kerülhessen folyékony PB-gáz. Szétválasztó használható;

1.1.6.2. baleset következtében ne legyen véletlen szivárgás. A PB-gázáramlás lezárására egy készüléket kell felszerelni közvetlenül a tartály vagy palackra szerelt nyomásszabályozó után, illetve amennyiben a nyomásszabályozót a palacktól vagy tartálytól távol szerelték fel, a készüléket közvetlenül a palack vagy tartály kivezető csöve elé kell felszerelni, és egy segédkészüléket kell felszerelni a nyomásszabályozó után.

1.1.7. Amennyiben a PB-gáz folyékony halmazállapotú, a párologtató és nyomásszabályozó egységet egy megfelelő hőforrás segítségével a szükséges hőmérsékletre kell felfűteni.

1.1.8. Azon gépjárművekben, amelyek meghajtórendszere PB-gázzal működik, a PB-gáztüzelésű fűtőberendezést a tartósan felszerelt PB-gáztartályhoz lehet csatlakoztatni, amely a motor számára a PB-gázt adja, feltéve, hogy a meghajtórendszerre vonatkozó biztonsági követelmények teljesülnek. Amennyiben a fűtéshez külön PB-gáztartályt használnak, e tartálynak saját töltőegységgel kell rendelkeznie.

2. PB-GÁZZAL MŰKÖDŐ FŰTŐRENDSZER KIZÁRÓLAG ÁLLÓ HELYZETŰ JÁRMŰHÖZ

2.1. A PB-gáztüzelésű fűtőberendezésnek és a PB-gázüzemű fűtőrendszer ellátórendszerének, amelyet csak álló helyzetű járműben való használatra szántak, a következő követelményeknek kell megfelelnie.

2.1.1. Arra a részre, ahol a hordozható PB-gázpalackot tárolják és a fűtőrendszer vezérlőberendezésének közvetlen közelébe tartós címkét kell elhelyezni, amelyen szerepel azon utasítás, hogy miközben a jármű mozgásban van, a PB-gázüzemű fűtőberendezés nem üzemelhet, és a hordozható gázpalack szelepének zárva kell lennie.

2.1.2. A PB-gáztüzelésű fűtőberendezésnek meg kell felelnie az 1.1.1. pont követelményeinek.

2.1.3. A PB-gázüzemű fűtőrendszer gáz-halmazállapotú PB-gázzal érintkező alkatrészeinek meg kell felelnie az 1.1.3. pont követelményeinek.

[1] A Bizottság közleménye a gázüzemű berendezésekre vonatkozó tagállami jogszabályok közelítéséről szóló, 1990. június 29-i 90/396/EGK tanácsi irányelv végrehajtása keretében (HL C 202., 2001.7.18., 5. o.).

[2] A meghajtórendszer PB-gázzal való működére szolgáló különleges berendezéssel ellátott gépjármű jóváhagyása, tekintettel a berendezés felszerelésére

[3] Az EN: 1949:2002 szabványt az Európai Szabványügyi Szervezet (CEN) készítette. Az EN:624:2000 az EN: 1949:2002 szabványra hivatkozik.

--------------------------------------------------

II. MELLÉKLET

A 70/156/EGK irányelv a következőképpen módosul:

1. Az I. melléklet a következő pontokkal egészül ki:

"9.10.5.3. A járműtípus rövid leírása tekintettel az égéshő felhasználásával működő fűtőrendszerre és az automata vezérlésre:

9.10.5.3.1. Az égéshő felhasználásával működő fűtőberendezés, a légszívó rendszer, a kipufogórendszer, a tüzelőanyag-tartály, a tüzelőanyag-ellátó rendszer (beleértve a szelepeket) és az elektromos csatlakozások elrendezési rajza, amely mutatja ezek helyét a járműben."

A 9.10.5.3. pont számozása 9.10.5.4. pontra változik.

2. A XI. melléklet a következőképpen módosul:

a) Az 1. függelékben a 36. pont helyébe a következő szöveg lép:

Sorszám | Tárgy | Irányelv száma | M1 ≤ 25001 kg | M1 < 25001 kg | M2 | M3 |

"36 | Fűtőrendszerek | 2001/56/EK | X | X | X | X" |

|

b) A 2. függelék kiegészítésében a 36. pont helyébe a következő szöveg lép:

Sorszám | Tárgy | Irányelv száma | M1 | M2 | M3 | N1 | N2 | N3 | O1 | O2 | O3 | O4 |

"36 | Fűtőrendszerek | 2001/56/EK | X | X | X | X | X | X | X | X | X | X" |

|

c) A 3. függelék a következő 36. ponttal egészül ki:

Sorszám | Tárgy | Irányelv száma | M1 | M2 | M3 | N1 | N2 | N3 | O1 | O2 | O3 | O4 |

"36 | Fűtőrendszerek | 2001/56/EK | X | X | X | X | X | X | X | X | X | X" |

|

d) A 4. függelék a következő 36. ponttal egészül ki:

Sorszám | Tárgy | Irányelv száma | N kategóriájú önjáró daru |

"36 | Fűtőrendszerek | 2001/56/EK | X" |

|

e) "A betűjelzések jelentése"

részben a következő betűket el kell hagyni:

"I Az alkalmazás a nem speciálisan lakás célú használatra tervezett fűtőrendszerekre korlátozott."

"P Az alkalmazás a nem speciálisan lakás célú használatra tervezett fűtőrendszerekre korlátozott. A jármű elejére megfelelő rendszert kell felszerelni."

--------------------------------------------------